Diari Oficial de la Generalitat Valenciana


Sumari del DOGV 5002, del 10-05-2005 (2005/4262)

RESOLUCIÓ de 19 d'abril de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Marc de col·laboració entre la Conselleria de Territori i Habitatge de la Generalitat Valenciana i la Ciutat de les Arts i de les Ciències SA., per al desplegament d'activitats de conservació i divulgació de la biodiversitat marina de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5002

Data del DOGV
:   10-05-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/4262


Data del document
:   19-04-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Territori i Vivenda
    * empresa pública
    * cooperació administrativa
    * biodiversitat

RESOLUCIÓ de 19 d'abril de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Marc de col·laboració entre la Conselleria de Territori i Habitatge de la Generalitat Valenciana i la Ciutat de les Arts i de les Ciències SA., per al desplegament d'activitats de conservació i divulgació de la biodiversitat marina de la Comunitat Valenciana. [2005/X4262]
  
Subscrit, després de la tramitació prèvia reglamentària, entre la Conselleria de Territori i Habitatge de la Generalitat Valenciana i la Ciutat de les Arts i de les Ciències, SA, el 9 de novembre de 2004, un Conveni Marc de col·laboració per al desplegament d'activitats de conservació i divulgació de la biodiversitat marina de la Comunitat Valenciana, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0226/2005, i que figura com a annex d'esta resolució.
  
València, 19 d'abril de 2005.- La directora general de Relacions amb les Corts i Secretariat del Govern: Alida C. Mas Taberner.
  
CONVENI MARC DE COL·LABORACIÓ ENTRE LA CONSELLERIA DE TERRITORI I HABITATGE DE LA GENERALITAT VALENCIANA I LA CIUTAT DE LES ARTS I LES CIÈNCIES PER AL DESPLEGAMENT D'ACTIVITATS DE CONSERVACIÓ I DIVULGACIÓ DE LA BIODIVERSITAT MARINA DE LA COMUNITAT VALENCIANA
  
València, 9 de novembre de 2004
  
Reunits:
  
D'una part, l'Hble conseller de Territori i Habitatge de la Generalitat Valenciana, Sr. Rafael Blasco Castany, d'acord amb el Decret 7/2004, del 27 d'agost, del president de la Generalitat, pel qual s'assigna la titularitat de les conselleries en què s'organitza l'administració de la Generalitat, en nom i en representació d'aquesta, d'acord amb les facultats que li confereix la Llei 5/1983, de 30 de desembre del Govern Valencià.
  
I d'una altra, el Sr. José Manuel Aguilar Colás, en nom i en representació de Ciutat de les Arts i les Ciències,.SA en qualitat de director general segons el poder atorgat a favor seu el 2 d'agost de 2002 davant del notari de València el Sr Rafael Gomez Ferrer Sapiña núm. 3929 del seu protocol.
  
Ambdós parts, es reconeixen mútuament la competència i la capacitat per a subscriure aquest conveni i
  
Exposen:
  
Primer. La Generalitat Valenciana és competent en la conservació del medi ambient, segons preveu la Llei 5/1982, d'1 de juliol, d'Estatut d'Autonomia de la Comunitat Valenciana (BOE núm. 164, de 10 de juliol de 1982). Dins de la Generalitat Valenciana, aquestes funcions les exerceix la Conselleria de Territori i Habitatge segons estableix el Decret 8/2004, de 3 de setembre, del president de la Generalitat, pel qual s'assignen competències a la Presidència i a les conselleries.
  
Segon. Que aquestes competències s'estenen més enllà de la línia litoral, per a incloure entre aquestes la conservació de la biodiversitat marina, s'inclouen en aquesta espècies i hàbitats, amb particular atenció a aquells considerats com més amenaçats.
  
Tercer. Que la Ciutat de les Arts i les Ciències (en endavant CAC, SA) és l'empresa pública de la Generalitat Valenciana encarregada de l'explotació del projecte Ciutat de les Arts i les Ciències de València i és part d'aquest l'oceanogràfic.
  
Quart. Que l'oceanogràfic té entre els seus objectius la conservació de la biodiversitat marina, l'educació i la sensibilització dels ciutadans sobre la problemàtica de conservació de les espècies i ecosistemes marins.
  
Cinqué. Que ambdós institucions estan interessades a dur a terme actuacions conjuntes en matèria de conservació i divulgació sobre espècies i hàbitats marins presents en el litoral valencià.
  
Sisé. Que amb data 14 de gener de 2003, es va firmar un protocol de col·laboració entre la Conselleria de Medi Ambient de la Generalitat Valenciana i CAC, SA per al desenvolupament d'activitats de conservació de tortugues marines i cetacis que s'encallen a les costes de la Comunitat Valenciana. Aquest protocol tenia una duració de dos anys des de la posada en marxa de les instal·lacions de l'oceanogràfic en les quals s'han dut a terme les actuacions de recuperació. Aquests dos anys finalitzaran el 15 de gener de 2005.
  
Aprofitant l'experiència que acumula el protocol anteriorment descrit, es considera oportú ampliar el marc de col·laboració mitjançant la subscripció del present conveni. Amb subjecció a les següents
  
Clàusules:
  
Primera. Objecte
  
És objecte d'aquest conveni la col·laboració entre CAC, SA i la Conselleria de Territori i Habitatge de la Generalitat Valenciana per al desplegament de programes de conservació i divulgació d'espècies i hàbitats naturals marins de la Comunitat Valenciana.
  
Segona. Àmbit
  
L'àmbit s'estén al medi marí de la Comunitat Valenciana.
  
Tercera. Aportacions
  
Les parts que firmen aporten la dedicació de recursos humans, materials i infraestructures necessaris per al seu desenvolupament, en la mesura de les seues possibilitats, es concerten les següents línies d'actuació conjunta.
  
- Utilització conjunta d'equips i mitjans instrumentals de la titularitat de les parts, i si és necessari, la seua adquisició d'acord amb el règim que s'establisquen en els convenis singulars que es desenvolupen a partir d'aquest conveni marc.
  
- Cooperació entre personal d'ambdós institucions, pels períodes de temps que marque el present conveni, per a l'execució de programes, actuacions, cooperació i col·laboració conjunta en matèria de conservació i divulgació sobre espècies i hàbitats marins presents en el litoral valencià.
  
- En la mesura de les possibilitats de les parts, desenvolupament de programes de formació del personal adscrit a ambdós institucions en allò que s'ha relacionat amb el present conveni.
  
- Realització i finançament conjunta si és necessari, de programes de conservació i divulgació d'espècies del medi marí del litoral valencià.
  
- Assessorament mutu, intercanvi d'informació, ajuda en la planificació, organització i execució de programes d'educació i investigació, com també en el desenvolupament d'activitats en temes d'interés comú, relacionats amb espècies i hàbitats marins amenaçats en particular i en general amb el medi ambient marí de la Comunitat Valenciana.
  
La Conselleria de Territori i Habitatge aportarà:
  
- La informació tècnica i documentació sobre la situació d'espècies amenaçades i hàbitats protegits del medi marí.
  
- Les autoritzacions necessàries per a la recollida, la tinença i el maneig en captivitat d'espècies de la fauna i flora silvestres pròpies de la Comunitat, d'acord amb la legislació vigent.
  
- La cessió d'exemplars d'espècies silvestres amenaçades procedents de Centres de Recuperació de Fauna, quan s'estime necessari per al desenvolupament de programes educatius, de reproducció en captivitat o d'investigació.
  
- La direcció tècnica de programes de recuperació d'espècies amenaçades natives de la Comunitat Valenciana en què participe CAC, SA.
  
- Qualsevol certificat que necessite de l'altra part per al desenvolupament de les actuacions previstes en aquest conveni.
  
CAC, SA aportarà:
  
- Un espai dins de l'oceanogràfic per a la divulgació sobre espècies de flora, fauna i hàbitats marins de la Comunitat Valenciana, que facilite el reconeixement d'aquests i que proporcione informació sobre la seua situació actual i necessitats de conservació.
  
- Instal·lacions a l'oceanogràfic per al desenvolupament de programes educatius, d'investigació i conservació d'espècies amenaçades.
  
- Recursos materials i humans per al desenvolupament de programes de conservació i investigació sobre espècies i hàbitats marins amenaçats a la Comunitat Valenciana.
  
Respecte al desenvolupament del programa de recollida i recuperació de tortugues marines i cetacis vius a la costa de la Comunitat Valenciana.
  
La Conselleria de Territori i Habitatge aportarà:
  
- La recollida de tortugues marines encallades vives i el seu trasllat a centres de recuperació de fauna valencians.
  
- El personal especialitzat en la recuperació de tortugues marines que es coordinarà amb els mitjans humans de l'oceanogràfic per a la realització dels treballs de recuperació i educació ambiental.
  
- La direcció del programa de recollida i recuperació de tortugues marines i cetacis com a entitat competent en matèria de conservació de la flora i fauna silvestres.
  
CAC, SA aportarà:
  
- Les instal·lacions específiques i mitjans tècnics i humans per al manteniment i recuperació dels exemplars vius de cetacis i tortugues i per al desenvolupament de programes d'educació i sensibilització a l'oceanogràfic.
  
- Un telèfon de contacte de 24 hores per a rebre informació sobre encallaments vius de cetacis i tortugues.
  
- Un servei d'urgència disponible 24 hores, tots els dies de la setmana, per a desplaçar-se al lloc d'encallament de cetacis vius que apareguen a Castelló i a València, prestar els primers auxilis i per al trasllat de l'exemplar a les instal·lacions de l'oceanogràfic.
  
La reintroducció dels animals recuperats es realitzarà en el lloc i en la data que determine la Conselleria de Territori i Habitatge.
  
A fi que l'oceanogràfic puga complir amb els seus objectius d'educació i sensibilització dels ciutadans sobre la problemàtica de conservació de cetacis i tortugues, la Conselleria de Territori i Habitatge, com a directora del present programa i en qualitat d'entitat competent en matèria de conservació de la flora i fauna silvestre, vetlarà en tot moment per la presència de tortugues marines a l'oceanogràfic i assegurarà i enviarà a l'oceanogràfic aquell nombre d'exemplars que de comú acord s'estimen necessaris per al compliment d'aquests objectius.
  
Quarta. Desenvolupament
  
Aquest conveni de col·laboració pot desenvolupar-se a través de convenis singularitzats, acords o resolucions, amb aportacions o sense aportacions econòmiques, subjectes a la normativa vigent en cada moment.
  
Els programes concrets de col·laboració entre les parts requerirà de l'elaboració d'un conveni singularitzat o específic. Els convenis singularitzats o específics que es deriven del conveni marc, seran revisats, aprovats i informats per la Comissió de Seguiment del conveni, d'acord amb el que establix la clàusula sis del present conveni.
  
Després de l'aprovació dels convenis singularitzats, la Comissió de Seguiment determinarà el programa de treball, els fins proposats i els mitjans necessaris per a la seua execució.
  
La difusió de les accions adscrites al conveni marc i als convenis singulars que d'aquest deriven, es realitzarà deixant constància de la participació de les parts firmants, figuraran si és el cas els logotipus corresponents.
  
Cinquena. Termini de vigència
  
El present conveni entrarà en vigor el dia de la firma i té una duració indefinida, es pot dissoldre a petició de qualssevol de les parts firmants, ho posarà en coneixement de l'altra per escrit i, almenys, amb dos mesos d'antelació a la data en què desitjara deixar-lo sense efecte.
  
Sisena. Seguiment
  
Per al seguiment d'aquest conveni, es crearà, en un termini de trenta dies hàbils a partir de la firma del present contracte, una Comissió de Seguiment.
  
Són funcions de la referida comissió resoldre els problemes d'interpretació i compliment que puguen plantejar-se en el desenvolupament del present conveni, exercir la planificació, seguiment i avaluació de les accions derivades d'aquest, es podran elevar informes i propostes als màxims representants d'ambdós parts que convenen, com també la revisió, l'aprovació i la informació dels convenis singulars, d'acord amb el que establix l'estipulació quarta del conveni.
  
La presidència l'ostentarà la Conselleria de Territori i Habitatge a través de la Direcció General de Gestió del Medi Natural. Així mateix formaran part d'aquesta dos representants de cada una de les entitats que firmen.
  
La Comissió de Seguiment es reunirà com a mínim una vegada a l'any i sempre que ho sol·licite una de les parts a l'efecte d'analitzar el desenvolupament del conveni.
  
Setena. Jurisdicció
  
La resolució de qualssevol qüestions litigioses sobre interpretació, compliment i efectes del present conveni, correspondrà als òrgans competents de l'orde jurisdiccional del contenciós administratiu.
  
Octava. Extinció del protocol en vigor
  
A la data de la firma d'aquest conveni quedarà sense vigor el protocol firmat el 14 de gener de 2003 entre la Generalitat Valenciana i CAC, SA per al desenvolupament d'activitats de conservació de tortugues marines i cetacis que s'encallen a les costes de la Comunitat Valenciana, en quedar substituït el seu contingut per les clàusules del present acord bilateral.
  
Perquè conste a l'efecte oportú, i en prova de conformitat, firmen els compareixents el present document en triple versió exemplar i a un sol efecte, en el lloc i la data dalt indicats
  
El conseller de Territori i Habitatge,
  
RAFAEL BLASCO CASTANY
  
El director general de la Ciutat de les Arts i les Ciències, SA,
  
JOSÉ MANUEL AGUILAR COLÁS